den juridiske ekspedition
Den juridiske ekspedition var en dansk delegation af embedsfolk, der i 1948-1949 blev udsendt til Grønland for at undersøge retskulturen og -praksis i landet. Ekspeditionen var udsendt efter beslutning af den daværende danske statsminister og minister for Grønland, Hans Hedtoft. Formålet med undersøgelserne var at skabe fundamentet for den fremtidige grønlandske retsordning. Den juridiske ekspedition bestod af Verner Goldschmidt, Agnete Weis Bentzon og Per Lindegaard (1918-1998).
Den kriminalretlige del af den juridiske ekspeditions arbejde indeholdt udkastet til den første grønlandske kriminallov, der senere blev til kriminalloven for Grønland af 1954. Udkastet til loven blev fremlagt den 22. oktober 1953.
For så vidt angår den sanktionsbelagte adfærd, forbrydelserne, tog lovudkastet sit udgangspunkt i den dengang gældende danske straffelovgivning. Man valgte betegnelsen kriminallov fremfor straffelov som i Danmark, idet man ønskede at fremhæve det bærende princip i loven om, at overtrædelser blev sanktioneret ved individuel behandling og ikke straf. Forskellen i sanktionering mellem de to lovgivninger eksisterer den dag i dag.